CELEX: 32015R2093
Language: sl
Date: 2015-11-18 00:00:00
Title: Izvedbena uredba Komisije (EU) 2015/2093 z dne 18. novembra 2015 o spremembi Uredbe (ES) št. 718/2007 o izvajanju Uredbe Sveta (ES) št. 1085/2006 o vzpostavitvi instrumenta za predpristopno pomoč (IPA)

20.11.2015   
            
            
               SL
            
            
               Uradni list Evropske unije
            
            
               L 303/3
            
         IZVEDBENA UREDBA KOMISIJE (EU) 2015/2093
   z dne 18. novembra 2015
   o spremembi Uredbe (ES) št. 718/2007 o izvajanju Uredbe Sveta (ES) št. 1085/2006 o vzpostavitvi instrumenta za predpristopno pomoč (IPA)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1085/2006 z dne 17. julija 2006 o vzpostavitvi instrumenta za predpristopno pomoč (IPA) (1) in zlasti člena 3(3) Uredbe,
   ob upoštevanju naslednjega:
   
               (1)
            
            
               Uredba (ES) št. 1085/2006 (v nadaljnjem besedilu: uredba IPA) določa cilje in glavna načela za predpristopno pomoč državam kandidatkam in potencialnim državam kandidatkam. Podrobna pravila za izvajanje predpristopne pomoči so določena v Uredbi Komisije (ES) št. 718/2007 (2).
            
         
               (2)
            
            
               Čeprav se je uredba IPA uporabljala samo do 31. decembra 2013, uredba IPA še naprej ureja izvajanje proračunskih obveznosti, prevzetih do 31. decembra 2013. Poleg tega člen 212 Uredbe (EU, Euratom) št. 966/2012 Evropskega parlamenta in Sveta (3) določa, da se člen 166(3) Uredbe Sveta (ES, Euratom) št. 1605/2002 (4) še naprej uporablja za tiste proračunske obveznosti, ki ostajajo na voljo do 31. decembra 2018.
            
         
               (3)
            
            
               Uredba (EU, Euratom) št. 966/2012 je uvedla možnost, da Komisija ustanovi in upravlja skrbniške sklade Unije za zunanje ukrepe. Taki skrbniški skladi Unije bi lahko bili ustrezen način za izvajanje predpristopne pomoči, da se dosežejo cilji uredbe IPA, zlasti cilji v okviru komponente pomoči pri prehodu in vzpostavljanja institucij, komponente regionalnega razvoja in komponente razvoja človeških virov.
            
         
               (4)
            
            
               Uporaba skrbniškega sklada Unije za zunanje ukrepe bi zato lahko bila ustrezen način za izvajanje pomoči v okviru krize v Siriji. Turčija si že od začetka krize v Siriji izjemno prizadeva sprejemati naraščajoče število beguncev, ki je oktobra 2015 preseglo 2 milijona oseb. Zaradi tega ima težave pri odzivu na kratkoročne humanitarne potrebe beguncev, med katerimi so tudi mladoletniki in ranljive osebe, vendar tudi z bolj srednje- in dolgoročnimi izzivi, zlasti v regijah, ki gostijo večino beguncev, in sicer v zvezi s socialnimi storitvami, konkurenčnostjo in infrastrukturami ter dostopom do izobraževanja, tudi za begunce.
            
         
               (5)
            
            
               Učinkovitost pomoči Unije, ki se v Turčiji zagotavlja v okviru IPA, in sicer prek komponente regionalnega razvoja in komponente razvoja človeških virov, je mogoče povečati pri reševanju opisanih izzivov, če bi se pomoč izvajala prek Regionalnega skrbniškega sklada, ustanovljenega za odziv na krizo v Siriji. Regionalni skrbniški sklad je bil ustanovljen s Sklepom C(2014) 9615 (5) za obdobje 60 mesecev. Vsi finančni prispevki Unije v Regionalni skrbniški sklad bi morali biti v skladu z ustreznimi finančnimi instrumenti, ki prispevajo vanj, tudi v zvezi z geografskim območjem uporabe.
            
         
               (6)
            
            
               Komponenta regionalnega razvoja IPA lahko prispeva k financiranju vrste ukrepov, določenih v Uredbi (ES) št. 1080/2006 Evropskega parlamenta in Sveta (6). Ta vrsta ukrepov vključuje spodbujanje: inovacij in podjetništva; naložb, povezanih z oskrbo z vodo ter upravljanjem z vodami in ravnanjem z odpadki; ravnanja s komunalnimi odpadnimi vodami in kakovosti zraka; naložb v izobraževanje, tudi v poklicno usposabljanje; naložb v zdravstveno in socialno infrastrukturo, ki prispevajo k regionalnemu in lokalnemu razvoju.
            
         
               (7)
            
            
               Komponenta razvoja človeških virov IPA lahko prispeva k financiranju vrste ukrepov, določenih v Uredbi (ES) št. 1081/2006 Evropskega parlamenta in Sveta (7). Ta vrsta ukrepov vključuje ukrepe za povečanje sodelovanja v izobraževanju in usposabljanju skozi celotno življenjsko dobo, vključno z ukrepi, katerih namen je zmanjšati osip in povečati dostop do začetnega, poklicnega in terciarnega izobraževanja ter usposabljanja.
            
         
               (8)
            
            
               Ob upoštevanju vsega navedenega je primerno, da se za izvajanje predpristopne pomoči zagotovi možnost uporabe skrbniških skladov Unije, ustanovljenih v skladu s členom 187 Uredbe (EU, Euratom) št. 966/2012.
            
         
               (9)
            
            
               Predvsem je treba določiti pravila v zvezi z načrtovanjem, programiranjem, poročanjem, spremljanjem in pripravo zahtevkov za plačilo ter v zvezi z upravljanjem prispevka iz skrbniškega sklada Unije pri uresničevanju ciljev predpristopne pomoči na ustreznih programskih področjih, zlasti kar zadeva izvrševanje proračuna, obveščanje javnosti in upravičenost.
            
         
               (10)
            
            
               Da bi se omogočila takojšnja uporaba ukrepov iz te uredbe, bi ta uredba morala začeti veljati dan po objavi v Uradnem listu Evropske unije.
            
         
               (11)
            
            
               Ukrepi iz te uredbe so v skladu z mnenjem Odbora IPA II, ustanovljenim s členom 13 Uredbe (EU) št. 231/2014 Evropskega parlamenta in Sveta (8).
            
         
               (12)
            
            
               Uredbo (ES) št. 718/2007 bi bilo zato treba ustrezno spremeniti –
            
         SPREJELA NASLEDNJO UREDBO:
   Člen 1
   Uredba (ES) št. 718/2007 se spremeni:
   
               1.
            
            
               v členu 65 se doda nov odstavek 4:
               „4.   V okviru te komponente se lahko pomoč izvaja tudi s prispevkom v skrbniški sklad Unije za zunanje ukrepe (v nadaljnjem besedilu: prispevek v skrbniški sklad), ki je bil ustanovljen v skladu s členom 187 Uredbe (EU, Euratom) št. 966/2012 Evropskega parlamenta in Sveta (9), za uresničevanje ciljev iz zadevnih programov na ustreznem programskem področju.
               
                  (9)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).“"
						
            
         
               2.
            
            
               člen 147(1)(c) se spremeni:
               
                           (a)
                        
                        
                           točka (vii) se nadomesti z naslednjim:
                           
                                       „(vii)
                                    
                                    
                                       naložbe v izobraževanje in usposabljanje, tudi za poklicno usposabljanje;“
                                    
                                 
                     
                           (b)
                        
                        
                           doda se točka (viii):
                           
                                       „(viii)
                                    
                                    
                                       naložbe v zdravstveno in socialno infrastrukturo, ki prispevajo k regionalnemu in lokalnemu razvoju.“;
                                    
                                 
                     
         
               3.
            
            
               vstavi se člen 159a:
               „Člen 159a
               Prispevek v skrbniški sklad Unije za zunanje ukrepe
               1.   V okviru komponente regionalnega razvoja in komponente razvoja človeških virov se pri uresničevanju ciljev, določenih v zadevnem operativnem programu na ustreznem programskem področju, dejavnosti lahko izvajajo prek prispevkov v skrbniške sklade EU.
               2.   V zvezi s prispevkom v skrbniški sklad vsebuje zadevni operativni program samo naslednje informacije:
               
                           (a)
                        
                        
                           povzetek ocene skladnosti navedenega prispevka s cilji skrbniškega sklada;
                        
                     
                           (b)
                        
                        
                           za komponento regionalnega razvoja: informacije o prednostni osi z eno dejavnostjo, tudi glede na druge prednostne osi v zvezi z upravičenimi odhodki, ki lahko zajemajo tudi delež stroškov upravljanja skrbniškega sklada, kot je določeno v členu 187(7) Uredbe (EU, Euratom) št. 966/2012;
                        
                     
                           (c)
                        
                        
                           za komponento razvoja človeških virov: informacije o ukrepu z eno dejavnostjo v okviru zadevne prednostni osi, ki se nanaša tudi na druge ukrepe v okviru navedene prednostne osi v zvezi z upravičenimi odhodki, ki lahko zajemajo tudi delež stroškov upravljanja skrbniškega sklada, kot je določeno v členu 187(7) Uredbe (EU, Euratom) št. 966/2012;
                        
                     
                           (d)
                        
                        
                           identifikacijo skrbniškega sklada kot končnega upravičenca;
                        
                     
                           (e)
                        
                        
                           znesek prispevka.
                        
                     3.   Člena 150 in 157 se ne uporabljata za prispevke v skrbniški sklad.
               4.   Prispevek v skrbniški sklad ni predmet predhodnih kontrol v skladu s členom 14, spremljanja sektorskega nadzornega odbora v skladu s členi 59, 167 in 169, postopka za izbiro dejavnosti iz člena 158 in vrednotenj v skladu s členom 166.
               5.   Zadevni sporazum o financiranju med Komisijo in državo upravičenko določa podrobna izvedbena pravila glede prispevka v skrbniški sklad. Po potrebi lahko navedena pravila določa tudi zadevni operativni program.
               Podrobna izvedbena pravila zadevajo zlasti:
               
                           (a)
                        
                        
                           obveznosti organov v državi upravičenki;
                        
                     
                           (b)
                        
                        
                           poročanje, vrednotenje in spremljanje;
                        
                     
                           (c)
                        
                        
                           določbe, ki zahtevajo, da se znesek prispevka ali njegov del po potrebi vrne v zadevni program v primeru likvidacije skrbniškega sklada, v skladu s členom 187(5) Uredbe (EU, Euratom) št. 966/2012.
                        
                     6.   Odhodki v zvezi s prispevkom v skrbniški sklad so upravičeni od dneva ustanovitve navedenega sklada.
               Ob zaključku programa potrjeni izkaz odhodkov navaja skupni znesek prispevka, v zvezi s katerim operativni odbor skrbniškega sklada do 31. decembra 2017 sprejme sklep o dodelitvi sredstev za posamezne ukrepe pri uresničevanju ciljev, določenih v zadevnem programu in na ustreznem programskem področju.
               7.   Za zahtevek za plačilo za vmesno plačilo prispevka v skrbniški sklad iz proračunskih obveznosti, prevzetih do 31. decembra 2012, se ne uporablja zadnji stavek tretjega pododstavka člena 161(1).
               Nacionalni odredbodajalec potrdi v potrjenem izkazu odhodkov, ki se mora predložiti do 31. decembra 2015, da je bil prispevek plačan v skrbniški sklad, opredeljen v zadevnem programu.“
            
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. novembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 210, 31.7.2006, str. 82.
   
      (2)  Uredba Komisije (ES) št. 718/2007 z dne 12. junija 2007 o izvajanju Uredbe Sveta (ES) št. 1085/2006 o vzpostavitvi instrumenta za predpristopno pomoč (IPA) (UL L 170, 29.6.2007, str. 1).
   
      (3)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
   
      (4)  Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (UL L 248, 16.9.2002, str. 1).
   
      (5)  Sklep Komisije C(2014) 9615 z dne 10. decembra 2014 o ustanovitvi Regionalnega skrbniškega sklada Evropske unije za odziv na krizo v Siriji (sklad Madad).
   
      (6)  Uredba (ES) št. 1080/2006 Evropskega parlamenta in Sveta z dne 5. julija 2006 o Evropskem skladu za regionalni razvoj in razveljavitvi Uredbe (ES) št. 1783/1999 (UL L 210, 31.7.2006, str. 1).
   
      (7)  Uredba (ES) št. 1081/2006 Evropskega parlamenta in Sveta z dne 5. julija 2006 o Evropskem socialnem skladu in razveljavitvi Uredbe (ES) št. 1784/1999 (UL L 210, 31.7.2006, str. 12).
   
      (8)  Uredba (EU) št. 231/2014 Evropskega parlamenta in Sveta z dne 11. marca 2014 o vzpostavitvi instrumenta za predpristopno pomoč (IPA II) (UL L 77, 15.3.2014, str. 11).